José González “In Our Nature”
(Mute)
Võluv ninahääl ja suurejooneline naturaalkitarr.
Rootsis sündinud argentiinlane, kes sai tuntuks looga “värviliste pallidega reklaamist”, teeb oma teisel plaadil seda mida varemgi – tinistab akustilist kitarri ja laulab mahedal ninahäälel rahu poolt ja sõja vastu. Nagu Simon & Garfunkelit või Nick Drake’i poleks olnudki, nagu Kings of Convenience’ist üksi ei piisaks. Siiski tuleb tunnustada mehe oskust võluda oma ainsast instrumendist välja üsna suurejoonelist muusikat, kohati lausa pompoosset – nt kaheksaminutiline lõpulugu “Cycling Trivialities”. Mõnes teiseski loos (nt “Down the Line” või Killing For Love”) jääb mulje, et González igatseb valuliselt enda kõrvale bändi, kuid tagasihoidlikkusest ei julge seda välja öelda, eelistades trummeldada sõrmedega kitarri kõlakastil ja lüüa takti jalaga. Nagu Gonzálezel kombeks, on plaadil ka kaver, milleks on seekord Massive Attacki “Teardrop”, kuid esitaja omaloomingule au andes ei ole see siiski plaadi parimate lugude seas. 6